**A înviat**

*Viorica Mariniuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am spus: „Mesia s-a născut!

Uitați-vă spre empireu

Cum cad speranțe pe pământ,

În boabe mici de curcubeu.

’Și-apleacă fruntea Dumnezeu,

Plângând în taină Pruncul Sfânt,

De nașterea ce L-a durut,

De viața grea ce-a început…”

Iar magii-au spus ca-ntr-un descânt:

— Adevărat că s-a născut!

Am spus: „Vai, Mielu-I condamnat,

Se mută Templul la Calvar

Și crucea plânge pe altar!”

Și-atunci un cui hidos, murdar,

Chemând ciocanul ce-a lovit

În mâna mea s-au așezat,

Unite cu al meu păcat;

Și-o șoaptă pieptul mi-a zdrobit:

— Adevărat, e condamnat!

Am spus: „Hristos a înviat!”

Și am văzut cum curge ura

Din haitele de vulpi viclene.

Dar cine să închidă gura

Acelor ce-au primit tortura

Privind spre ceruri din arene?!

„De ce muriți?” am întrebat

Și mi-au răspuns cu glas curat

Mii, zeci de mii de Magdalene:

— Adevărat, a înviat!